FI Euroopan unionin virallinen lehti C 99/12

Reittilentoliikenteen harjoittaminen

Islannin julkaisema tarjouskilpailu ETA-sopimuksen liitteessä XIII olevan 64 kohdan a alakohdassa tarkoitetun säädöksen (23 päivänä heinäkuuta 1992 annettu neuvoston asetus (ETY) N:o 2408/92 yhteisön lentoliikenteen harjoittajien pääsystä yhteisön sisäisen lentoliikenteen reiteille) 4 artiklan 1 kohdan d alakohdan mukaan säännöllisen lentoliikenteen harjoittamisesta seuraavalla reitillä: Vestmannaeyjar-Reykjavík-Vestmannaeyjar

(ETA:n kannalta merkityksellinen teksti)

(2007/C 99/14)

1. Johdanto: Islanti on päättänyt yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML) 4 artiklan 1 kohdan a alakohdan mukaisesti asettaa 1.11.2007 alkaen uudet julkisen palvelun velvoitteet säännölliselle lentoliikenteelle sellaisina kuin velvoitteet on julkaistu Euroopan unionin virallisen lehden numerossa C 99, 3.5.2007 ja ETA-täydennysosan numerossa 21 seuraavalla reitillä:

Vestmannaeyjar-Reykjavík-Vestmannaeyjar

Jos yksikään lentoliikenteenharjoittaja ei ole neljä viikkoa ennen sopimuksen aiottua voimaantuloa ilmoittanut Islannin liikenneministeriölle aloittaneensa tai aikovansa aloittaa säännöllisen lentoliikenteen mainitulla reitillä 1.11.2007 alkaen mainitulle reitille asetettujen julkisen palvelun velvoitteiden mukaisesti pyytämättä taloudellista korvausta tai markkinoiden suojelua, Islanti on päättänyt soveltaa mainitun asetuksen 4 artiklan 1 kohdan d alakohdan mukaista menettelyä, jolla se rajoittaa pääsyn kyseiselle reitille ainoastaan yhteen lentoliikenteenharjoittajaan, ja myöntää tarjouskilpailun perusteella reitin liikennöintioikeuden 1.11.2007 alkaen kahden vuoden ja kahden kuukauden ajaksi.

2. Tarjouspyynnön tavoite: Tarjouskilpailun tarkoituksena on tarjota 1.11.20077 alkaen säännöllinen lentoliikenne seuraavalla reitillä:

Vestmannaeyjar-Reykjavík-Vestmannaeyjar

Lentojen tarjoamisessa noudatetaan Euroopan unionin virallisen lehden numerossa C 99 julkaistuja julkisen palvelun velvoitteita.

3. Tarjouskilpailuun osallistuminen: Tarjouskilpailuun voivat osallistua kaikki lentoliikenteen harjoittajat, joilla on 23. heinäkuuta 1992 annetun neuvoston asetuksen (ETY) N:o 2407/92 (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML) mukainen voimassa oleva liikennelupa.

4. Tarjouspyyntömenettely: Tässä tarjouspyynnössä noudatetaan neuvoston asetuksen (ETY) N:o 2408/92 4 artiklan 1 kohdan d–i alakohdan säännöksiä.

Islannin tielaitoksen puolesta toimiva valtion hankintakeskus varaa itselleen oikeuden hylätä kaikki tarjoukset. Määräajan jälkeen jätetyt tarjoukset sekä tarjoukset, jotka eivät ole tarjouspyynnön mukaisia, hylätään.

Islannin tielaitoksen puolesta tarjouspyynnöstä vastaava valtion hankintakeskus pidättää itselleen oikeuden jatkoneuvotteluihin, jos kaikki jätetyt tarjoukset ovat virheellisiä tai jos tarjouksia on määräaikaan mennessä tehty ainoastaan yksi tai tarjouksia ei ole tehty lainkaan. Tällaisten neuvottelujen on oltava asetettujen julkisen palvelun velvoitteiden mukaisia, eikä niiden perusteella saa tehdä huomattavia muutoksia alkuperäisiin tarjousehtoihin.

Tarjoukset tehdään islannin tai englannin kielellä.

Tarjous sitoo sen tekijää kunnes tarjouskilpailu on ratkaistu. Tarjous on kuitenkin voimassa korkeintaan 12 viikkoa tarjousten avaamisen jälkeen.

5. Tarjouskilpailun ratkaiseminen: Tarjouksista valitaan se tarjous, jossa vaaditaan alhaisinta korvausta jaksolta 1.11.2007–31.12.2009.

6. Tarjouspyyntöä koskevat tiedot: Tarjouskilpailua koskeva tietopaketti, joka sisältää julkisen palvelun velvoitteiden asettamista koskevat tiedot ja tarjouskilpailua koskevat erityissäännöt (Islannin laki nro 65/1993 tarjouskilpailumenettelyistä neuvoston asetuksen (ETY) N:o 2408/92 4 artiklan mukaisten julkisen palvelun velvoitteiden yhteydessä) on saatavissa osoitteesta

Rikiskaup

Borgartúni 7

IS-105 Reykjavik

Puhelin: (354) 530 1400

Faksi: (354) 530 1414

Sähköposti: utbod@rikiskaup.is

Tietopaketin hinta on 3 500 Islannin kruunua.

Tarjouksentekijöiden on mahdollista ladata tarjousasiakirjat ilmaiseksi Islannin hankintakeskuksen sivustolta (www.rikiskaup.is).

7. Taloudellinen korvaus ja hintojen tarkistus: Tarjoustentekijöiden on eriteltävä yhden edestakaisen lennon korvaus Islannin kruunuina (ISK) kyseisen palvelun liikennöinnistä 2 vuoden ja 2 kuukauden ajan aiotusta aloituspäivästä 1.11.2007 alkaen vaadittavan korvauksen mukaisesti. Tarjousten on perustuttava tarjousten avaamispäivän hintatasoon. Lisäksi mukaan on liitettävä toimintabudjetti kahdelletoista kuukaudelle. Nämä tiedot on annettava tarjouspyyntöä koskevassa tietopaketissa esitetyssä muodossa muiden siinä edellytettyjen tietojen kanssa.

Hintojen tarkistus

Kaikkien korvausten määrien on perustuttava tarjousten avaamispäivän hintatasoon.

Tarjousten avaamispäivän mukaisen kultakin edestakaiselta lennolta vaadittavan korvauksen määrää tarkistetaan 1. tammikuuta 2008. Tarkistettu korvaus on voimassa 1.1.2008–31.12.2008. Ajalta 1.1.2009–31.12.2009 maksettavan korvauksen määrää tarkistetaan jakson alussa. Tarkistus tehdään seuraavan indeksin mukaisesti:

1 prosentin muutos polttoaineen (JET A-1) hinnassa muuttaa hintaa 0,2 prosenttia

1 prosentin muutos kuluttajahintaindeksissä muuttaa hintaa 0,8 prosenttia.

Liikenteenharjoittaja voi pyytää matkalippujen hinnan tarkistusta edellä mainitun indeksin muutosten mukaisesti, ei kuitenkaan useammin kuin kuuden kuukauden välein.

Liikenteenharjoittaja pitää itsellään kaikki toiminnasta kertyneet tulot ja vastaa täysin kuluista. Asiasta voidaan kuitenkin neuvotella uudelleen vakiosopimuksen mukaisesti, jos perusedellytykset ovat yllättäen muuttuneet huomattavasti.

8. Hinnoittelu: Jätetyissä tarjouksissa on eriteltävä lentojen hinnat ja niiden ehdot. Hintojen on oltava Euroopan unionin virallisessa lehdessä C 99 julkaistujen julkisen palvelun velvoitteiden mukaisia.

9. Sopimuksen voimassaoloaika, muuttaminen ja irtisanominen: Sopimus tulee voimaan 1.11.2007 ja päättyy 31.12.2009.

Sopimuksen täytäntöönpanon arviointi toteutetaan yhdessä liikenteenharjoittajan kanssa sopimuskauden viimeisten kuuden viikon aikana.

Sopimusta voidaan muuttaa ainoastaan, jos muutokset ovat julkisen palvelun velvoitteiden mukaisia. Kaikki sopimukseen tehdyt muutokset on merkittävä sen liitteeseen.

Liikenteenharjoittaja voi irtisanoa sopimuksen ainoastaan 6 kuukauden irtisanomisajalla.

10. Sopimuksen rikkominen ja purkaminen: Jos sopimuspuoli rikkoo sopimusta oleellisesti, toinen sopimuspuoli voi purkaa sen välittömästi.

Lentoliikenteen harjoittajan on noudatettava kaikkia sopimuksessa määrättyjä velvoitteita Euroopan unionin virallisessa lehdessä C 99 julkaistujen julkisen palvelun velvoitteiden sekä tarjouspyyntöä koskevissa tiedoissa asetettujen vaatimusten mukaisesti. Jos kyseisiä velvoitteita ei noudateta, Islannin tielaitos voi keskeyttää maksut siltä osin kuin velvoitteita ei ole noudatettu.

Islannin tielaitos voi purkaa sopimuksen välittömästi, jos liikenteenharjoittaja rikkoo sopimusta oleellisesti tai jos se tulee maksukyvyttömäksi tai tekee vararikon.

Islannin tielaitos voi purkaa sopimuksen välittömästi, jos liikenteenharjoittajan liikennelupa peruutetaan tai sitä ei uusita.

Mahdollisista vahingonkorvauskanteista riippumatta taloudellista korvausta vähennetään suoranaisesti liikenteenharjoittajasta johtuvista syistä peruutettujen sopimukseen kuuluvien lentojen määrän perusteella, jos näin peruutettujen lentojen määrä on enemmän kuin 1 prosentti suunniteltujen lentojen määrästä.

11. Lentoyhtiöiden tunnukset: Lentoja ei saa merkitä minkään muun lentoyhtiön tunnuksella kuin tarjouksen tekijän omalla, eikä niitä saa sisällyttää mihinkään yhteistunnusten käyttöä koskevaan sopimukseen.

12. Tarjousten toimittaminen: Tarjoukset on lähetettävä postitse vastaanottoilmoituksella varustettuna kirjattuna kirjeenä, mistä postileimaa pidetään osoituksena, tai ne voidaan jättää suoraan valtion hankintakeskukseen viimeistään 11.6.2007 (klo 11.00). Tarjoukset avataan hankintakeskuksessa 11.6.2007 (klo 11.00) niiden tarjouksentekijöiden läsnä ollessa, jotka ovat pyytäneet saada olla läsnä. Tarjouksia, jotka on toimitettu 11.6.2007 (klo 11.00) jälkeen, ei oteta huomioon.

Tarjoukset on toimitettava suljetussa kirjekuoressa seuraavaan osoitteeseen:

Ríkiskaup

Borgartúni 7

IS-105 Reykjavik

Puhelin: (354) 530 14 00

Faksi: (354) 530 14 14

Tarjousasiakirjat sisältäviin kirjekuoriin on tehtävä seuraava merkintä:

Ríkiskaup

Tenders No. 14148

Áætlunarflug til Vestmannaeyja 2007–2009

(Kirjekuoriin on merkittävä tarjouksen tekijän nimi)

13. Tarjouspyynnön voimassaolo: Tämä tarjouspyyntö on voimassa vain, jos yksikään ETA-alueen lentoliikenteen harjoittaja (1) ei ole ilmoittanut Islannin liikenne- ja tietoliikenneministeriölle vähintään neljä viikkoa ennen sopimuksen aiottua voimaantuloa, että se aloittaa reittiliikenteen jollakin kyseisistä reiteistä ilman taloudellista tukea tai markkinasuojaa julkisen palvelun velvoitteiden mukaisesti.

(1) (ETA-alueen lentoliikenteen harjoittajalla tarkoitetaan yhteisön lentoliikenteen harjoittajaa tai sellaista lentoliikenteen harjoittajaa, jolla on jonkin ETA-sopimuksen jäsenenä olevan EFTA-valtion antama ETA-sopimuksen liitteessä XIII olevan 66 kohdan b alakohdassa tarkoitetun asiakirjan (lentoliikenteen harjoittajien toimiluvista annettu neuvoston asetus (ETY) N:o 2407/92) mukainen voimassa oleva liikennelupa.